Բժիշկների պատվիրակությունը՝ ՀՀ պատվավոր հյուպատոս Պերճ Աբգարյանի գլխավորությամբ, հոկտեմբերի 9-12-ն ԱՀ առողջապահության նախարարության հանրապետական բժշկական, մոր և մանկան առողջության պահպանման կենտրոններում, ՙԱրևիկ՚ մանկական բուժմիավորումում և ՙԴենտեքս Դենտալ Գրուպ՚ ՍՊԸ-ում ոչ միայն ցուցաբերեցին բուժօգնություն, այլև նշյալ բուժհիմնարկներին նվիրեցին անհրաժեշտ սարքավորումներ։ ԱՀ առողջապահության նախարար Կարինե Աթայանը ողջունեց Ամերիկայից ժամանած բժիշկ-մասնագետներին և շնորհակալություն հայտնեց կատարվող բոլոր աշխատանքների ու նվիրատվությունների համար։ ՙԵրկար տարիներ Մոր և մանկան առողջության պահպանման կենտրոնում բացակայում էր լապարոսկոպիկ սարքը, և Պ. Աբգարյանն իր խոստման համաձայն այս անգամ մեր ծննդատանը նվիրաբերեց այն, ինչի համար անչափ շնորհակալ ենք։ Սարքն արդեն տեղադրվել և կիրառվում է Կենտրոնում վիրահատություններ իրականացնելու համար։ Բացի դրանից, Ֆրեզնոյի հայ համայնքի աջակցությամբ բժիշկների պատվիրակությունն այլ սարքավորումներ էլ է բերել մյուս բուժհաստատությունների համար։ Ես ոչ թե հուսով, այլ հավատում եմ, որ այս նախաձեռնությունը կկրի շարունակական բնույթ, և եկող տարի մենք կրկին կհանդիպենք նոր ծրագրերով՚,- նշեց Կ. Աթայանը։